作者:陳允平
標題:蘭陵王
內容:古堤直。隔水輕陰揚碧。東風路，還是舞煙眠露，年年自春色。紅塵遍京國。留滯高陽醉客。斜陽外，千縷翠條，彷佛流鶯度金尺。長亭半陳跡。記曾系徵鞍，頻護歌席。匆匆江上又寒食。回首處應念，舊曾攀折，依然離恨遍四驛。倦遊尚南北。惻惻。怨懷積。漸楚榭寒收，隋苑春寂。眉顰不盡相思極。想人在何處，倚樓橫笛。閒情似絮，更那聽，夜雨滴。